Billy (tegneserie)

Billy (original engelsk tittel: Beetle Bailey) er en amerikansk avistegneserie skapt av serieskaperen Mort Walker, som kom på trykk første gang den 4. september 1950. Handlingen foregår i den fiktive militærleiren Sumpleiren (Camp Swampy heter leiren på originalspråket). Serien ble skapt som en college-serie, men flyttet handlingen til militærlivet og Sumpleiren da hovedkarakteren Billy vervet seg i 1951. Dette gjorde Walker for å aktualisere stripen, under Koreakrigen. Da krigen var over i 1953, dro Billy tilbake til det sivile liv, noe som ikke ble godt mottatt av seriens lesere. Etter kort tid var Billy tilbake i Sumpleiren, og seriens handling har siden utspilt seg der. 

Billy og resten av figurene tilhører Sumpleirens A-kompani. Kompaniet fremstår som det dårligst organiserte i hele leiren, og blir til stadig beseiret av B- og C-kompaniet ved krigsøvelser i felten. Hovedgrunnene til dette er den meget lave gjennomslagskraften til general Halvspenns stab og at soldatene egentlig bare gode nok til å skrelle poteter og grave grøfter. Serien har aldri gjenspeilet en ekte krig eller konflikt. 

Mort Walker hadde i årenes løp en rekke assistenter til å hjelpe seg med å produsere serien, deriblant sønnene Greg, Neal og Brian Walker. Etter Morts død i 2018 tok sønnene over ansvaret for tegneserien.

Figurer 
 Menig Billy (Beetle Bailey) er seriens hovedfigur.
 Sersjant Orville P. Snorkel, alias «Sjanten» (Sarge) er A-kompaniets sersjant og sjef. 
 General Amos Halvspenn (General Amos T. Halftrack) er Sumpleirens overhode, men blir som regel latterliggjort. Han er forelsket i sin sekretær, Frøken Fryd.
 Jeger'n (Killer Diller) er Sumpleirens romantiker og skjørtejeger.
 Menig Platon (Plato) er Sumpleirens intellektuelle og en ordentlig bokorm. Walker brukte sin venn og kollega Dik Browne, skaperen av tegneserien Hårek, som modell for denne figuren.
 Menig Nullet (Zero) er Sumpleirens «idiot» og sjarmtroll. Han har vært en figur i serien siden seriens start.
 Kokken (Cookie Jowls) er Sumpleirens kokk.
 Otto er Sjantens hund. 
 Sersjant Lisa Lugg er Sumpleirens eneste kvinnelige sersjant. Hun eier katten Bella og er forelsket i Sjanten.
 Majoren er generalens nestkommanderende og bestekompis.
 Pastoren (Chaplain Staneglass) er Sumpleirens prest.
 Menig Rocky er en rebell som representerer USAs mørke side. Han røyker og er utstyrt med kniv.
 Menig Cosmo er leirens gambler og lånehai.
 Løytnant Futt (Lt. Sonny Fuzz) ble med i serien etter at Billy vervet seg. I England bærer han fornavnet Sonny, men han har ikke noe navn i Norge. Han er en barnslig spyttslikker, og prøver stadig å imponere Generalen. 
 Bella er Lisa Luggs katt. 
 Kapteinen opprettholder, sammen med Majoren, Sumpleirens daglige drift. Han har fornavnet Sam.
 Korporal Yo er seriens eneste figur med asiatisk opprinnelse. Yo er en relativt anonym karakter i serien.
 Løytnant Jack Flapp (Lt. Jackson Flap) er en afroamerikaner fra Chicago.
 Frøken Fryd ((Sheila; Miss Buxley) er generalens unge sekretær; med sin sexy fremtoning distraherer hun til stadighet både generalen og andre i leiren.
 Frøken Blips (Private Plips) er generalens andre sekretær. Hun arbeider med Frøken Fryd.
 Tekno er Sumpleirens data-nerd.
 Doktor Bonkus er Sumpleirens psykiater. Han er en av Sjantens fiender.

Billy i Norge 

Billy ble i Norge første gang publisert i bladet Vi Menn i 1955. I 1971 kom Billy ut som et eget blad, og ble utgitt én gang i året frem til 1973. Fra 1974 til 1979 ble bladet utgitt uten faste datoer og med varierende antall utgivelser hvert år. I 1980 ble Billy månedsblad, og fra 1983 kom det én utgivelse hver tredje uke. Fra nr. 14/1996 ble bladet utgitt hver andre uke, med 26 årlige numre. I 2019 ble bladet redusert til 22 årlige numre, men hvor hvert enkelt blad fikk flere sider enn tidligere. Dette var fordi tegneseriesalget i Norge synker, og forlaget ønsket et mer økonomisk bærekraftig blad. Enkelte årganger har utgitt ett blad mer enn standard pga. skuddår. 

Billy nr. 8/1985 var det første bladet som ble utgitt i farger. Siden 1985 har det årlig blitt utgitt en sommerspesial og fra 2013 en årlig vinterspesial.

Ansvarlig utgiver i Norge er Egmont Kids Media. Redaktør er Jo H. Masdalen.

Årlige utgivelser 
 1971-1973: 1 utgivelse per år 
 1974: 2 utgivelser 
 1975: 5 utgivelser 
 1976: 10 utgivelser 
 1977: 9 utgivelser 
 1978: 8 utgivelser 
 1979: 9 utgivelser 
 1980-1982: 12 utgivelser per år 
 1983-1995: 17 utgivelser per år 
 1996: 21 utgivelser 
 1997-2018: 26 utgivelser per år
 2019-: 22 utgivelser per år

Se også 
 Hårek
 Hjalmar
 Zits

Tegneserier fra USA